Thread:User talk:Protnet/MediaWiki/user documentation/χρήσης όχι χρήστη

Εφόσον έχει παγιωθεί η (κακή κατά τη γνώμη μου*) απόδοση του «documentation» ως «τεκμηρίωση» τότε το «user documentation» πρέπει να αποδίδεται ως «τεκμηρίωση χρήσης» και όχι «χρήστη». Αυτό είναι πιο κατανοητό αν το δούμε σε αντιπαραβολή με το «user's manual» που είναι σαφέστατα το «εγχειρίδιο (του) χρήστη». Η γενική κτητική δεν αφήνει καμιά αμφιβολία. Πρόκειται για το εγχειρίδιο που βρίσκεται στην κατοχή του χρήστη, που είναι δικό του, που του έχει δοθεί μαζί με το προϊόν. Από την άλλη το «user documentation» δεν έχει γενική κτητική. Εδώ μιλάμε για τεκμηρίωση που απευθύνεται στο χρήστη. Άρα η σωστή απόδοση θα ήταν «τεκμηρίωση για χρήστη». Αλλά επειδή 1) κάτι τέτοιο είναι αδόκιμο, 2) το σκέτο «τεκμηρίωση χρήστη» μοιάζει σαν να τεκμηριώνει τον ίδιο το χρήστη! προτιμούμε το «τεκμηρίωση χρήσης» που είναι απόλυτα δόκιμο και δεν αφήνει καμιά αμφιβολία στα ελληνικά.

* «documentation» κυριολεκτικά σημαίνει «απόδειξη/τεκμηρίωση με έγγραφα». Με τη διάδοση των υπολογιστών και ειδικότερα χάρις στο MS Word μπήκε στο καθημερινό λεξιλόγιό μας η λέξη «document» με την έννοια του «ψηφιακού εγγράφου κειμένου» ή απλούστερα του «αρχείου κειμένου». Σιγά σιγά καθιερώθηκε στην αργκό των υπολογιστών αρχικά και αργότερα στην καθομιλουμένη η λέξη «documentation» που αναφέρεται σε «σύνολο τέτοιων εγγράφων» και όχι σε «απόδειξη/τεκμηρίωση/επιχειρηματολογία». Με απλά λόγια, όταν ο κατασκευαστής ενός προγράμματος αναφέρεται σε «documentation» εννοεί όλα τα «συνοδευτικά κείμενα» που πάνε μαζί με το πρόγραμμα και περιγράφουν τη λειτουργία του (και σε καμιά περίπτωση δεν προσπαθούν να αποδείξουν ή να τεκμηριώσουν κάτι!).

Άρα η καλύτερη απόδοση θα ήταν ίσως «συνοδευτικά κείμενα». Προσωπικά θα χρησιμοποιούσα το «εγχειρίδιο/α».